Rubladmøll

Rubladmøll (Ethmiidae) er en liten familie av små til middelsstore sommerfugler som kan minne om flatmøll (Depressariidae), en gruppe de tidligere ble regnet til. De er vanligvis kontrastrikt farget, vingene er gjerne lyse med mørke flekker. De fleste artene er knyttet til planter i rubladfamilien (Boraginaceae). Tre arter er funnet i Norge, men alle er sjeldne.


== Utseende ==
Små til middelsstore (vingespenn 8 – 48 mm) sommerfugler med lange forvinger. Kroppen er forholdsvis kort (sammenlignet med vingene) og kraftig, hodet middels stort. Palpene er ikke påfallende lange. Antennene er trådformede og rundt halvparten så lange som forvingene. Forvingene er avrundet firkantede, flere ganger så lange som brede. De nordiske artene, bortsett fra Ethmia pyrausta, er lyst fargede med mørke flekker eller mønstre. Noen tropiske arter er ganske fargerike, mens E. pyrausta er ensfarget mørk. Bakvingene er brede, ensfargede med middels lange hårfrynser. Beina er forholdsvis korte. Larvene er lange og slanke og ofte ganske fargerike, farget i svart, hvitt og gult.


== Levevis ==
80 % av de kjente larvene lever på ordenen Boraginales, som omfatter rubladfamilien (Boraginaceae), honningurtfamilien (Hydrophyllaceae) og Ehretiaceae. De nordiske artene, bortsett fra Ethmia pyrausta som lever på frøstjerner (Thalictrum spp.), lever alle på planter i rubladfamilien, deriblant forglemmegei (Myosotis), lungeurt (Pulmonaria), ormehode (Echium) og legesteinfrø (Lithospermum). Larvene lever i tynne spinn på blader, blomster eller stengler og forpupper seg i en hvit eller gul kokong av silke. De voksne møllene flyr vanligvis om natten, unntatt noen som lever i fjellområder eller flyr tidlig på våren. Familien finnes i alle verdensdeler, men er mest artsrik i Mellom-Amerika, særlig i områder dominert av tornekratt med markerte tørketider.


== Systematisk inndeling / norske arter ==
Denne gruppen har nylig blitt ført som en undergruppe til en sterkt utvidet familie Elachistidae.

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Gelechioidea
Familien rubladmøll, Ethmiidae
Slekten Agrioceros  – seks arter
Slekten Betroka  – bare én art
Slekten Erysiptila – to arter
Slekten Ethmia Hübner, 1819- nesten alle artene hører til her, tre er funnet i Norge:
Ethmia quadrillella (Goeze, 1783) – kjent fra Nordland og Troms i Norge, nyeste funn fra 1898.
Ethmia pusiella (Linnaeus, 1758) – i Norge bare funnet i Oslo og Asker,Akershus
Ethmia bipunctella (Fabricius, 1775) – bare kjent fra en lokalitet i Tjøme, Vestfold i Norge
Slekten Macrocirca – bare én art
Slekten Pseudethmia – bare én art
Slekten Sphecodora  – bare én art


== Kilder ==
Catalogue of Life – 2007 annual checklist (sjekkliste over verdensfaunaen). [1]
Nettsiden Svenska Fjärilar, med bildegalleri: [2]
Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås.
Nettsiden Norges sommerfugler: [3]


== Eksterne lenker ==
(no) Rubladmøll hos Artsdatabanken 
(en) Rubladmøll hos Fauna Europaea 
(en) Rubladmøll hos Fossilworks 
(en) Rubladmøll hos ITIS 
(en) Rubladmøll hos NCBI 
(en) Kategori:Ethmiinae – bilder, video eller lyd på Wikimedia Commons 
Ethmiinae – detaljert informasjon på Wikispecies